Úrad vlády SR						    Na rokovanie vlády SR
Sekcia hospodárskej politiky						    dňa 20.6.2001
									    k číslu: 4216/2001
									    k bodu: 25

S t a n o v i s k o

k návrhu Komplexnej koncepcie privatizácie v zdravotníctve s návrhom postupu
2.etapy privatizácie zdravotníckych zariadení

I.

        Materiál predkladá minister zdravotníctva na základe  uznesení vlády SR č. 556 z 30.6.1999,  č. 922 z 21.10.1999 a č.851 z 25.10.2000. 

         V materiáli je predložený návrh komplexnej koncepcie privatizácie v zdravotníctve, obsahujúci voľne, rámcovo poňaté ciele transformácie a privatizácie v zdravotníctve (schválené vládou SR v roku 1990), cieľové modely systému zdravotnej starostlivosti a jej jednotlivých druhov, podmienky pre realizáciu ďalšieho postupu privatizácie a návrh postupu 2.etapy privatizácie zdravotníckych zariadení. K návrhu postupu 2.etapy privatizácie zdravotníckych zariadení je predložený v prílohe č.1 zoznam zdravotníckych zariadení zahrnutých do privatizácie a v prílohe č.2 zoznam zdravotníckych zariadení nezahrnutých do privatizácie.

II.

         Materiál bol predložený na štandardné medzirezortné  pripomienkové konanie. Podľa vyhodnotenia tohto konania väčšina pripomienok bola akceptovaná, ostatné boli vysvetlené.

III.

          Návrh koncepcie privatizácie v zdravotníctve nedáva odpoveď na základnú otázku: či je naplnením určitého cieľového modelu systému zdravotnej starostlivosti, či je predurčený týmto cieľom,  ku ktorému zdravotníctvo koncepčne speje, alebo je len pokračovaním doterajšieho priebehu privatizácie zdravotníckych zariadení.

          Predložené spracovanie návrhu postupu  2.etapy privatizácie zdravotníckych zariadení vychádza z doterajších skúseností  a nemení zásadným spôsobom pôvodné princípy a kritériá, uplatňované v súvislosti s priebehom 1.etapy privatizácie. Predložené informácie  však  nemajú takú vypovedaciu hodnotu, aby umožnili posúdiť do  akej miery, resp. v akom  rozsahu  môže ďalší postup privatizácie zdravotníckych zariadení ovplyvniť plnenie úloh tohto rezortu, ktoré sú obsiahnuté v Programovom vyhlásení vlády (pripustiť len takú privatizáciu, ktorá bude prostriedkom na zlepšenie zdravotníckej starostlivosti) a  vo Vyhlásení  o hospodárskej politike (dosiahnuť optimálnu sieť poskytovateľov zdravotnej starostlivosti a zabezpečiť nezvyšovanie zadlženosti zdravotnej starostlivosti v súlade so zákonom o štátnom rozpočte na rok 2001).

        Návrh koncepcie neobsahuje vyhodnotenie dopadov na zamestnanosť.

          Porada ekonomických ministrov vlády SR materiál  prerokovala 26.3.2001    a znovu 28.5.2001.  Na druhom rokovaní prijala záver, v  ktorom návrh vzala na vedomie      s pripomienkami a predkladateľovi odporučila:
-	stanoviť jasné pravidlá privatizácie pre jednotlivé druhy zdravotníckych zariadení,
-	pri menších zdravotníckych zariadeniach uprednostniť predaj  zamestnancom,
-	pri zariadeniach typu polikliník uprednostniť predaj, resp. bezodplatný prevod obciam (s podmienkou trvalého zabezpečenia poskytovania zdravotníckych služieb),
-	liečebné ústavy privatizovať formou verejnej súťaže,
-	úhradu kúpnej ceny privatizovaného zariadenia riešiť formou jednorazovej platby a nie splátkovým spôsobom, resp. požiadavkami na investície do majetku.

    Dopracovaný návrh odporučila PEM predložiť na rokovanie vlády SR. 

          Materiál prerokovala odvetvová Rada hospodárskej a sociálnej dohody  26.3.2001 a tiež Rada hospodárskej a sociálnej dohody (12.4.2001). Pripomienky z týchto rokovaní boli, podľa predkladateľa,  zapracované do materiálu.

          Návrh v predloženej podobe nemá ambíciu preniknúť hlbšie do riešenia otázky ako urýchliť dosiahnutie cieľov transformácie a privatizácie v zdravotníctve. Súvislosti medzi ekonomickou stabilizáciou zdravotníctva a cieľovým systémom zdravotnej starostlivosti sa ponechali takmer nedotknuté. A práve v tomto okruhu problémov sa môže hladať riešenie rastu nákladov a nedostatku prostriedkov v zdravotníctve.

           V návrhu postupu 2.etapy privatizácie zdravotníckych zariadní sú akceptované odporúčania PEM, ktoré smerujú k zlepšeniu a zvýhodneniu platobných podmienok pri navrhovaní kúpno-predajných zmlúv v prospech získania finančných zdrojov pre zdravotníctvo z privatizácie zdravotníckych zariadení.

           Návrh uznesenia vlády SR odporúčame upraviť:

           Vláda
          
A.	schvaľuje

A.1.  návrh komplexnej koncepcie privatizácie v zdravotníctve s návrhom postupu          2.etapy privatizácie zdravotníckych zariadení
                  A.2. zoznam zdravotníckych zariadení zahrnutých do privatizácie uvedený                                   v  prílohe č.1. a  zoznam zdravotníckych zariadení nezahrnutých                             do privatizácie uvedený v prílohe č.2. predloženého materiálu
             
            B.  poveruje 

predsedu vlády Slovenskej republiky

                  B.1.  predložiť zoznamy zdravotníckych zariadení schválené v bode A.2. tohto                            uznesenia predsedovi Národnej rady Slovenskej republiky na prerokovanie                            v Národnej rade  Slovenskej republiky

           C.  ukladá

                 ministrovi zdravotníctva 

C.1. odôvodniť zoznamy zdravotníckych zariadení schválených v bode A.2. tohto          uznesenia v Národnej rade Slovenskej republiky

ministerke pre správu a privatizáciu národného majetku 
ministrovi zdravotníctva 

C.2.  realizovať privatizáciu zdravotníckych zariadení zahrnutých do privatizácie           podľa prílohy č.1. predloženého materiálu

            Odporúčame, aby vláda upravený návrh schválila.

Bratislava  19. 6. 2001